钦定古今图书集成/明伦汇编/氏族典/第118卷 > 陈矫
## 钦定古今图书集成/明伦汇编/氏族典/第118卷 > 陈矫

按《魏志陈矫传》，“矫字季弼，广陵东阳人也。避乱江东
及东城，辞孙策袁术之命，还本郡。太祖辟为司空掾
属，除相令、征南长史，彭城乐陵太守，魏郡西部都尉，
迁魏郡太守。大军东征，入为丞相长史。军还，复为魏
郡，转西曹属，从征汉中，还为尚书。文帝践祚，转署吏
部，封高陵亭侯，迁尚书令。明帝即位，进爵东乡侯。车”
驾尝卒至尚书门，矫跪问帝曰：“陛下欲何之？”帝曰：“欲
案行文书耳。”矫曰：“此自臣职分，非陛下所宜临也。若
臣不称其职，则请就黜退，陛下宜还。”帝惭，回车而反。
其亮直如此。加侍中、光禄大夫，迁司徒。景初元年薨，
谥曰贞侯。子本嗣。